Ko te kaupapa tuatoru mō ngā mahi ko te whakangungu ahumahi. Ko te ako i ngā pūkenga kia whiwhi mahi, ko te tautoko i ngā tāngata kia hoki ki te ako pūkenga hou kia whiwhi i ngā tūranga mahi. I tēnei rā tonu, ka puta te kōrero mai i Te Minita mō Te Mātauranga, ka whiwhi pērā i te kore utu mō ngā tau e 2½. He mea nui tēnā, e tautoko ana ahau, pau te kaha. Kua rongo i ngā kōrero o Te Pirīmia i te rā nei e pā ana ki Te Mana in Mahi. He mana ki roto i te mahi. E tino tautoko ana ahau i Te Minita mō ngā Mahi, arā, Te Minita Willie Jackson, mō āna kaupapa mahi puta noa i Aotearoa, engari ngā mahi i Te Tai Tokerau, arā, ko Te Poutama Rangatahi, e toru, e whā pea ngā kaupapa i roto i Kaikohe, Moerewa, tōku ake takiwā e whai mahi ana rātou i roto i te ngahere, ki te whakatupu, ki te whakatō i ngā kākano, te tupu i ngā rākau, me te poro i ngā rākau anō hoki. He mea nui tērā kaupapa, Te Poutama Rangatahi, ka tautoko tonu i roto i tēnei Tahua Pūtea.